- Vi har snakket om det i mange år efterhånden, og der er noget, der tyder på, at det åbenbart ikke er nok, siger han.

- Så på en eller anden måde kan det være, at man skal gå ind og skabe nogle former for tiltag, men som udgangspunkt synes jeg, at lovgivning omkring køn er en kedelig ting, siger David Rousing.

Plads til forbedring

Kvinderne herhjemme er kommet et langt stykke med ligestillingen, lyder det fra Anja Meyer Reitelseder. Der er dog klar plads til forbedring, mener hun.

- Jeg synes ikke, at vi er kommet langt nok, men man kan sige, at i forhold til hvor langt vi er kommet de seneste 100 år, har vi taget kvantespring i forhold til de første 10.000 år. På den måde er vi kommet langt på kort tid, siger hun.

- Jeg synes, at holdningen til, hvad vi kan og hvad vi må, er rykket, siger Anja Meyer Reitelseder, der peger på, at ligestilling ikke nødvendigvis skal måles på andelen af bestyrelsesposter.

- Det er jo også et spørgsmål om, at de har valget, siger hun.

Læs også : Fædre glæder sig over udsigt til længere barsel: Barnet har brug for begge forældre

Også Hanne Wenzell peger på forbedrede muligheder for kvinderne.

- Vi har ikke ligeløn, men vi har lige vilkår. Hvis man selv lægger kvindehatten til side, så mener jeg, at vi har muligheder, siger hun.

Tallene fra Ligestillingsministeriet kommer bag på David Rousing.

- Det er jeg egentlig ret overrasket over. Jeg troede, at vi var vældig godt på vej, siger han.

Strukturer fastholder ubalance

Fastlåste strukturer og traditioner er med til at skabe den nuværende skævvridning, lyder vurderingen fra de adspurgte, der peger på forskellige faktorer, som efter deres mening spiller ind.

- Udfordringen, som jeg ser det, er, at mænd har siddet på magten igennem rigtig mange år, og på den måde hjælper de lidt hinanden frem i systemet, siger Anja Meyer Reitelseder, som tror, at flere kvinder har en tendens til at prioritere børnene.

Også David Rousing oplever strukturer, der skaber ubalance.

- Jeg kan tale for min egen branche, hvor vi stadig lider under det, men det er selvfølgelig, fordi vi har en samfundsstruktur, der gør, at der er langt flere manderoller end kvinderoller, så det er ikke så ligetil at ændre den struktur, siger skuespilleren.

Læs også : Øremærket barsel til mænd splitter rød blok

- Vi har ikke ligestilling i familierne, og det får vi aldrig, lyder det fra Hanne Wenzell.

- Den dag, mænd kan føde børn, får vi ligestilling, siger hun.